CELEX: 32015D0158
Language: et
Date: 2015-01-30 00:00:00
Title: Komisjoni rakendusotsus (EL) 2015/158, 30. jaanuar 2015 , millega lubatakse kasutada kahte Robert Bosch GmbH uudse tehnilise lahendusega suure kasuteguriga generaatorit sõiduautode CO 2 -heite vähendamiseks vastavalt Euroopa Parlamendi ja nõukogu määrusele (EÜ) nr 443/2009  EMPs kohaldatav tekst

31.1.2015   
            
            
               ET
            
            
               Euroopa Liidu Teataja
            
            
               L 26/31
            
         KOMISJONI RAKENDUSOTSUS (EL) 2015/158,
   30. jaanuar 2015,
   millega lubatakse kasutada kahte Robert Bosch GmbH uudse tehnilise lahendusega suure kasuteguriga generaatorit sõiduautode CO2-heite vähendamiseks vastavalt Euroopa Parlamendi ja nõukogu määrusele (EÜ) nr 443/2009
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 23. aprilli 2009. aasta määrust (EÜ) nr 443/2009, millega kehtestatakse uute sõiduautode heitenormid väikesõidukite süsinikdioksiidiheite vähendamist käsitleva ühenduse tervikliku lähenemisviisi raames, (1) eriti selle artikli 12 lõiget 4,
   ning arvestades järgmist:
   
               (1)
            
            
               Tarnija Robert Bosch GmbH (edaspidi „taotleja”) esitas vastavalt 2. detsembril 2013 ja 6. mail 2014 järgmised kaks taotlust Robert Bosch GmbH suure kasuteguriga generaatorite heakskiitmiseks uuendusliku tehnoloogia kasutamise tõttu, nimelt:
               
                           Nr
                        
                        
                           Uuenduslik tehnoloogia
                        
                     
                           1
                        
                        
                           Suure kasuteguriga generaator suure kasuteguriga dioodidega
                        
                     
                           2
                        
                        
                           Sünkroonalaldamisega suure kasuteguriga generaator
                        
                     
         
               (2)
            
            
               Mõlema taotluse täielikkust hinnati komisjoni rakendusmääruse (EL) nr 725/2011 (2) artikli 4 järgi. Komisjon leidis, et esialgses uuendusliku tehnoloogia alases taotluses nr 1 oli puudu teatav oluline teave ning palus taotlejal selle teabe lisada. Taotleja esitas nõutud teabe 6. mail 2014. Leiti, et mõlemad taotlused on täielikud ning järgmisel päeval pärast nende ametlikku kättesaamist, seega 7. mail 2014, algas ajavahemik taotluste hindamiseks komisjonis.
            
         
               (3)
            
            
               Mõlemat taotlust hinnati kooskõlas määruse (EÜ) nr 443/2009 artikliga 12, rakendusmäärusega (EL) nr 725/2011 ja tehniliste suunistega, mille järgi koostatakse taotlused uuendusliku tehnoloogia heakskiitmiseks vastavalt määrusele (EÜ) nr 443/2009 (edaspidi „tehnilised suunised”) (3).
            
         
               (4)
            
            
               Taotluses nr 1 käsitletakse Robert Bosch GmbH suure kasuteguriga dioodidega suure kasuteguriga generaatorit. Suure kasuteguriga dioodidega suure kasuteguriga generaatoris on kasutatud optimeeritud ehitusega komponente ja suure kasuteguriga dioode. Lisaks uudse tehnilise lahendusega dioodidele on taotleja generaatoril võrreldes tavaliste generaatoritega suurem tõhusus, sest: vähendatud on rauakadusid terase koostise ja pinnakatte optimeerimisega, optimeeritud on staatori pikkust ja hammaste ristlõiget, optimeeritud on rootori ja staatori vahelist õhupilu, optimeeritud on küünispoolustega rootori kambrit ja faasitakistust. Sellise tehnilise lahendusega generaator on seega erinev teistest tõhusatest generaatoritest, mille ökoinnovatiivsus on heaks kiidetud komisjoni rakendusotsustega 2013/341/EL (4) ja 2014/465/EL (5).
            
         
               (5)
            
            
               Taotluses nr 2 käsitletakse Robert Bosch GmbH sünkroonalaldamisega suure kasuteguriga generaatorit. Sünkroonalaldamisega suure kasuteguriga generaatori kasutegur on vähemalt 78 %. Põhiliselt on kasuteguri suurenemine saavutatud sünkroonalaldamisega meetodil, mis seisneb metalloksiidväljatransistoride tehnoloogia kasutamises. Taotleja sünkroonalaldamisega suure kasuteguriga generaatoril on võrreldes tavaliste generaatoritega suurem tõhusus, sest vähendatud on rauakadusid terase koostise ja pinnakatte optimeerimisega, optimeeritud on staatori pikkust ja hammaste ristlõiget, optimeeritud on rootori ja staatori vahelist õhupilu, optimeeritud on küünispoolustega rootori kambrit ja faasitakistust. Sellise tehnilise lahendusega generaator on seega erinev teistest tõhusatest generaatoritest, mille ökoinnovatiivsus on heaks kiidetud rakendusotsustega 2013/341/EL ja 2014/465/EL ning see erineb ka taotluses nr 1 käsitletud suure kasuteguriga dioodidega suure kasuteguriga generaatorist.
            
         
               (6)
            
            
               Komisjoni arvates selgub nimetatud taotlustes esitatud teabest, et määruse (EÜ) nr 443/2009 artiklis 12 ja rakendusmääruse (EL) nr 725/2011 artiklites 2 ja 4 osutatud tingimused ja nõuded on täidetud.
            
         
               (7)
            
            
               Taotleja on tõendanud, et selliste sõiduautode osakaal, milles on kasutatud kõnealustes taotlustes kirjeldatud tüüpi suure kasuteguriga generaatoreid, ei ületanud 3 % võrdlusaastal 2009 registreeritud uutest sõiduautodest.
            
         
               (8)
            
            
               Selleks et määrata, kui palju sõiduki CO2-heide väheneb uuendusliku tehnoloogia kasutamise korral, on vaja määrata kontrollsõiduk, millega võrrelda uudse tehnilise lahendusega sõiduki kasutegurit vastavalt rakendusmääruse (EL) nr 725/2011 artiklitele 5 ja 8. Komisjon leiab, et on asjakohane pidada generaatorit kasuteguriga 67 % uue sõidukitüübi puhul uuendusliku tehnoloogia kasutamise asjakohaseks võrdlusaluseks. Kui Robert Bosch GmbH suure kasuteguriga generaator on paigaldatud olemasolevale sõidukitüübile, peaks võrdlusaluseks kasutatav generaator olema selle viimane turule lastud versioon.
            
         
               (9)
            
            
               Taotleja on mõlemas taotluses esitanud metoodika CO2-heite vähenemise mõõtmiseks; selles on kasutatud valemeid, mis on kooskõlas tehnilistes suunistes tõhusaid generaatoreid käsitleva lihtsustatud käsitluse puhul kirjeldatud valemitega. Komisjon on seisukohal, et katsemetoodika annab kontrollitavaid, korratavaid ja võrreldavaid katsetulemusi ning võimaldab suure statistilise olulisusega realistlikult tõestada uuendusliku tehnoloogia kasutamisest saadavat kasu CO2-heite vähendamisel vastavalt rakendusmääruse (EL) nr 725/2011 artiklile 6.
            
         
               (10)
            
            
               Komisjon märgib, et taotleja katsemetoodika ja valemid CO2-heite vähenemise arvutamiseks on mõlemal juhul kõigis aspektides võrdväärsed metoodikaga, mida on kirjeldatud rakendusotsuses 2013/341/EL. Seega leiab komisjon, et rakendusotsuses 2013/341/EL kirjeldatud metoodikat tuleks kasutada selleks, et teha kindlaks, kui palju väheneb CO2-heide, kui kasutatud on Robert Bosch GmbH suure kasuteguriga dioodidega suure kasuteguriga generaatorit ja Robert Bosch GmbH suure kasuteguriga sünkroonalaldamisega generaatorit.
            
         
               (11)
            
            
               Seda silmas pidades leiab komisjon, et taotleja on piisavalt näidanud, et uuendusliku tehnoloogia kasutamisega vähendatakse heidet vähemalt 1 g CO2/km.
            
         
               (12)
            
            
               Komisjon märgib, et mõlemat tüüpi uudsest lahendusest tulenevat vähenemist võib näidata osaliselt standardse katsetsükli abil ning lõplik tõendatav koguvähenemine tuleks seepärast määrata vastavalt rakendusmääruse (EL) nr 725/2011 artikli 8 lõike 2 teisele lõigule.
            
         
               (13)
            
            
               Komisjon nendib, et mõlema juhu jaoks on kontrolliaruande koostanud TÜV SÜD Industrie Service GmbH, mis on sõltumatu ja sertifitseeritud asutus ning aruanne kinnitab taotluses esitatud järeldusi.
            
         
               (14)
            
            
               Seda silmas pidades leiab komisjon, et kõnealuste uudsete tehniliste lahenduste heakskiitmisele ei tohiks olla vastuväiteid.
            
         
               (15)
            
            
               Et leida ökoinnovatsiooni üldkood, mida kasutatakse Euroopa Parlamendi ja nõukogu direktiivi 2007/46/EÜ (6) I, VIII ja IX lisale vastavates asjakohastes tüübikinnitusdokumentides, tuleks määrata eraldi koodid käesoleva rakendusotsusega heakskiidetavate uudsete tehniliste lahenduste tähistamiseks.
            
         
               (16)
            
            
               Tootja, kes soovib eriheite sihttaseme saavutamiseks vähendada oma keskmist CO2 eriheidet käesoleva otsusega heakskiidetud uudsete tehniliste lahendustega, peaks asjaomastele sõidukitele EÜ tüübikinnitustunnistuse saamiseks esitatavas taotluses rakendusmääruse (EL) nr 725/2011 artikli 11 lõike 1 kohaselt osutama käesolevale otsusele,
            
         ON VASTU VÕTNUD KÄESOLEVA OTSUSE:
   Artikkel 1
   1.   M1-kategooria sõidukites kasutamiseks ette nähtud Robert Bosch GmbH suure kasuteguriga generaator suure kasuteguriga dioodidega kiidetakse heaks kui uudne tehniline lahendus määruse (EÜ) nr 443/2009 artikli 12 tähenduses.
   2.   M1-kategooria sõidukites kasutamiseks ette nähtud Robert Bosch GmbH sünkroonalaldamisega suure kasuteguriga generaator, mille kasutegur on 78 %, kiidetakse heaks kui uudne tehniline lahendus määruse (EÜ) nr 443/2009 artikli 12 tähenduses.
   3.   CO2-heite vähenemine, mis saavutatakse lõigetes 1 ja 2 osutatud generaatorite kasutamisega, määratakse rakendusotsuse 2013/341/EL lisas sätestatud metoodika järgi.
   4.   Vastavalt rakendusmääruse (EL) nr 725/2011 artikli 11 lõike 2 teisele lõigule võib käesoleva artikli lõike 3 kohaselt kindlaks tehtud CO2-heite vähenemist tõendada ja kanda direktiivi 2007/46/EÜ I, VIII ja IX lisas määratud vastavussertifikaati ja asjaomastesse tüübikinnitusdokumentidesse üksnes juhul, kui vähenemine võrdub rakendusmääruse (EL) nr 725/2011 artikli 9 lõikes 1 määratud miinimumtasemega või ületab seda.
   5.   Tüübikinnitusdokumentidesse kantav ökoinnovatsiooni kood, mida kasutatakse käesoleva otsusega heakskiidetud uudsete tehniliste lahenduste tähistamiseks, on järgmine:
   
               1)
            
            
               „8” suure kasuteguriga dioodidega suure kasuteguriga generaatori korral ja
            
         
               2)
            
            
               „9” sünkroonalaldamisega suure kasuteguriga generaatori korral.
            
         Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 30. jaanuar 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 140, 5.6.2009, lk 1.
   
      (2)  Komisjoni rakendusmäärus (EL) nr 725/2011, 25. juuli 2011, millega kehtestatakse sõiduautode vähese CO2-heitega uuenduslike tehnoloogiate heakskiitmise ja sertifitseerimise kord vastavalt Euroopa Parlamendi ja nõukogu määrusele (EÜ) nr 443/2009 (ELT L 194, 26.7.2011, lk 19).
   
      (3)  http://ec.europa.eu/clima/policies/transport/vehicles/cars/docs/guidelines_en.pdf.
   
      (4)  Komisjoni rakendusotsus 2013/341/EL, 27. juuni 2013, millega lubatakse kasutada tehnoloogial Valeo Efficient Generation põhinevat vahelduvvoolugeneraatorit kui uuenduslikku tehnikat sõiduautode CO2-heite vähendamiseks vastavalt Euroopa Parlamendi ja nõukogu määrusele (EÜ) nr 443/2009 (ELT L 179, 29.6.2013, lk 98).
   
      (5)  Komisjoni rakendusotsus 2014/465/EL, 16. juuli 2014, millega kiidetakse heaks DENSO tõhus vahelduvvoolugeneraator kui uuenduslik tehnoloogia sõiduautode CO2-heite vähendamiseks vastavalt Euroopa Parlamendi ja nõukogu määrusele (EÜ) nr 443/2009 ning muudetakse komisjoni rakendusotsust 2013/341/EL (ELT L 210, 17.7.2014, lk 17).
   
      (6)  Euroopa Parlamendi ja nõukogu direktiiv 2007/46/EÜ, 5. september 2007, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv) (ELT L 263, 9.10.2007, lk 1).